231 halvmaratons, 65 helmaratons og massevis af ultraløb er det blevet til gennem årene for 43-årige Søren Klinsmann fra Aalborg. Han er kort sagt fuld af overskud, og noget af den energi bruger han på at være voksenven på femte år for 14-årige Magnus Guldhammer Slipsager. - I dag vil jeg gerne tage nogle af de erfaringer, som jeg har nu og give til andre børn, som måske har det lidt vanskeligt. Jeg synes, nu hvor jeg har energien til det, skal jeg også gøre det, siger Søren Klinsmann. Selvom aldersforskellen mellem de to venner er stor hænger de ud sammen og laver alt fra spændende ting til hverdagsting. - Søren er en blanding af en far og en ven. Han er bare virkelig sjov og sej, siger Magnus Guldhammer Slipsager, som bor hos sin mormor. Sørens Klinsmann fokuserer især på at lære Magnus at lave mad, dyrke motion og om gode værdier, så han har det med i rygsækken, når han bliver ældre. Selv havde Søren Klinsmann også en vanskelig barndom, så han ved en ting eller to om at have brug for støtte. - Jeg var meget overvægtig. Og jeg var ordblind. Det var ikke sjovt at lave lektier. Jeg græd hver gang, siger Søren Klinsmann. I dag arbejder han som mentor, har tabt 100 kilo og så bruger han sine erfaringer på at være der for Magnus, når der er brug for en at være sammen med, en at snakke med og en at have det sjovt med. Mangel på mandlige voksenvenner Børns Voksenvenner i Aalborg mangler mandlige medlemmer, der kan fungere som støtte for nordjyske drenge. Derfor afholder foreningen på søndag et støtteløb, der skal sætte fokus på arbejdet som voksenven. Lørdagens støtteløb foregår på Østre Havn i Aalborg klokken 10, hvor man kan løbe fra fem kilometer og op til Marathon distancen. Rettelse: Det har tidligere fremgået af artiklen, at støtteløbet afholdes søndag. Dette er rettet - løbet afholdes lørdag.
Søren Klinsmann fra Aalborg har haft en hård barndom. I dag bruger han sin erfaring på at støtte andre børn.